“บอร์ดสลากฯ” รื้อระบบพิมพ์-จัดสรรโควตา แก้ปมหวยแพง เริ่มงวด 16 ธ.ค.นี้
“บอร์ดสลาก” รื้อระบบพิมพ์สลาก เป็นรูปแบบเดียว พร้อมจัดสรรโควตา แก้ปมหวยแพง เริ่มงวด 16 ธ.ค.นี้ 
“บอร์ดสลาก” รื้อระบบพิมพ์สลาก เป็นรูปแบบเดียว พร้อมจัดสรรโควตา แก้ปมหวยแพง เริ่มงวด 16 ธ.ค.นี้
23 ก.ย. 2563

นายธนวรรธน์ พลวิชัย กรรมการสลากกินแบ่งรัฐบาล ในฐานะโฆษกสำนักงานสลากกินแบ่งรัฐบาล กล่าวว่า ที่ประชุมคณะกรรมการสลากฯ มีมติเห็นชอบให้ปรับระบบการพิมพ์และจัดสรรสลากฯ ให้กับผู้ขายในระบบโควตา และในระบบซื้อ-จอง เป็นระบบเดียวกันทั้งหมดทั่วประเทศ 100 ล้านฉบับ ตั้งแต่งวดวันที่ 16 ธ.ค. 2563 เพื่อแก้ไขปัญหาสลากกินแบ่งรัฐบาล (ล็อตเตอรี่) เกินราคา ซึ่งมีสาเหตุมาจากการรวมชุด 5 ใบ 10 ใบ จนถึง 30 ใบ
“กองสลากฯ ไม่ได้นิ่งนอนใจในการแก้ปัญหาหวยแพง ซึ่งการปรับระบบขายเป็นระบบเดียวกันทั่วประเทศ จะทำให้โอกาสในการรวมชุดมากกว่า 2 ใบทำได้น้อยมาก ดังนั้นจะเห็นว่าหวยรวมชุด 5 ใบ 10 ใบ และ 30 ใบจะสูญพันธุ์ไปจากระบบ ตั้งแต่งวดวันที่ 16 ธ.ค.นี้ ทำให้ช่วยดึงราคาสลากฯ ที่ขายเกิน 80 บาทต่อใบลงมาได้” นายธนวรรธน์ กล่าว
นายธนวรรธน์ ยืนยันว่าการแก้ไขปัญหาสลากฯ เกินราคาจะต้องทำแบบเบ็ดเสร็จ ในกรอบสลากฯ แบบใบ 6 หลักเหมือนเดิม ไม่มีการออกผลิตภัณฑ์ใหม่ รวมทั้งจะไม่มีการพิมพ์สลากเพิ่ม จากปัจจุบันอยู่ที่ 100 ล้านใบ
นอกจากนี้ ที่ประชุมสลากฯ มีมติให้ทำหนังสือไปยังจังหวัด และเจ้าหน้าที่ตำรวจ ใช้มาตรการป้องปรามในพื้นที่และติดตามการขายสลากฯ เกินราคา การขายช่วง ซึ่งในส่วนนี้สำนักงานสลากฯ จะเร่งดำเนินการ รวมทั้งให้ไปกำหนดหลักเกณฑ์การลงทะเบียนผู้ค้าสลากรอบใหม่ จากที่คู่สัญญาจะครบกำหนดในงวดวันที่ 16 ธ.ค.นี้